Kibice fusbalu z Zobrzo ni majōm ôstatnio lekko. Ô potyndze Gôrnika mogōm yno pomarzyć. Bez ôstatni weekend mōgli być jednak dumni. Derbōw ślōnskigo miasta w szwierćfinale turnieju ô majstra Afryki na dyć niy widzi sie czynsto. Poznejcie sobotnich rywali – ślōnskich Afrykańczykōw…
Piyrszy to już doświadczōny chop. Reprezyntant Tunezji, urodzōny 70 lot tymu w Zobrzu Hynryk Kasperczak. Drugo młodość przeżywo sie rozmańcie. Jedni balujōm w sanatorium w Ustrōniu inksi grajōm ô majstra Afryki… Kasperczakowi ciynżko iś na pyndzyjo. Afryka niy dałaby mu pokōj. Z telkim CV… Pan Hynio kludziōł już kadry sześciu afrykańskich państw. W Pucharze Norodōw Afryki zagroł latoś po roz siōdmy. Brakuje mu yno majstra. Zgarnōł już na dyć czworty plac z Mali (’02), trzeci z WKS (’94) i drugi gynał z Tunezjōm (’96). Tera Orły Kartaginy zaś pod jego rzōndami…
W drugim narożniku reprezyntant Burkina Faso, Prejuce „Prezes” Nakoulma, wicemajster Afryki 2013 i chyba chop z nojwiynkszōm pojymnościōm płuc w historii Ekstraklasy. Były grubiorz (2011-14 w Gorniku Zabrze) w PNA’17 przed szwierćfinałym klupnōł już brama Gabōnowi (1:1) i dodoł asysta z Gwineōm Bissau (2:0).
„Ślōnski derby” zapowiadały sie ciekawie, chocioż Tunezjo a Burkina Faso to ekipy bez gwiozd europejskich klubōw. Faworyty jak Aubameyang (Gabōn) czy Mahrez (Algeria) w sobota mōgli sie już yno dziwać na turniej z boku, niy wyleźli ani z grupy.
3, 2, 1. Jadymy… Szpil w trzech słowach. Synki Hyńka miejscami fest przewożali, ale ôstatni 15 minut noleżało do Burkińczykōw, kerzi po piyknym szlagu z wolnego kludziyli 1:0. Tera Tunezjo ciepie sie do przodku. Majōm rōg. W tym czasie Nakoulma trzimie słupek swojij bramki. Wyjazd! Po poranostu sekundach, 100 metrowym sprincie z miniynciym tormana Prezes szczylo i wkludzo Burkina do pōłfinału!
Hynio Kasperczak ôstoł gynał nojstarszym selekcjōnerym w historii PNA, ale sztyjc ni mo majstra. Eźli niy sprōbuje za 2 lata? Latoś zostowo kibicować Prezesowi…
szl_Latn szl_Latn szl_Latn szl_Latn szl_Latn szl_Latn